Larm fra folk i arbejde fik en thybo til at hente fyrværkeri og skyde løs på en mejetærsker.

Landmændene kæmper med næb og kløer i disse dage for at få høsten i hus, Det betyder, at deres maskiner er på markerne fra tidligt morgen til sent aften. Og det er ikke alle, der kan rumme, at der arbejdes på landet. For larmen fra en mejetærsker fik forleden en 49-årig thybo på Oddesundvej lidt syd for Ydby til at se rødt, da den stadig arbejdede i nærheden af hans hus ved 23-tiden. Det skriver Limfjord Update. Mens landmanden havde fokus på skæret og kornet, blev han pludselig beskudt af farvestrålende bomber. Den hidsige 49-årige mand havde været i gemmerne og fundet et rør med fyrværkeri, som han brugte til beskyde mejetærskeren med. Politiet blev derfor tilkaldt, og sigtede efterfølgende den 49-årige for overtrædelse af fyrværkeriloven. Ifølge lokalpolitiet i Thisted kom ingen heldigvis til skade i forbindelse med bombardemenet.